Presidendivalimised jäävad ära. Poliitiline kokkulepe on sündinud ja Ilvese teine ametiaeg kindel. Mitte keegi teine ei kandideeri, parteid ei tee katset kas või vormi pärast talle vastaskandidaati leida.    Mis näitab, et Ilves on parteidele väga mugav president olnud. Viimases aastalõpukõnes rõhutas  Ilves ju selgelt, et tema peamine ülesanne on kaitsta põhiseadust ning presidendi otsevalimine on halb, sest viib konfliktini valitsuse ja presidendi vahel. Nagu oleks see kõige halvem asi, mis juhtuda võib. Tõepoolest, Ilves pole kunagi valitsust kritiseerinud. Küll aga teatanud, et Savisaar saab valitsusse ainult üle tema laiba.    Ilves näib olevat teatud mugavustsooni saavutanud. Esimest korda kandideerinud vaid suurest põlgusest Arnold Rüütli ja tema "kolhoosiesimehe" mentaliteedi vastu, on see  vaene ja võimuta presidendiamet nüüd ometi niipalju koduseks saanud, et kõlbab teisegi ametiaja veeta.